כפל מס

כפל מס הוא מצב של גביית מס על ידי שני גורמים או יותר על אותה הכנסה, נכסים או פעולות פיננסיות. כפל מס מתייחס לשני מצבים שונים:
* כפל מס משפטי: כפל מס בו שתי רשויות מס (או יותר) מטילות מס על אותו נישום (יחיד או חברה). כך למשל כאשר עובד המועסק בחו"ל, נדרש לשלם מס על פי חוקי המס של המדינה בה הוא עובד, ובמקביל גם תשלום למס ההכנסה של מדינת התושבות. באופן זהה יכול להיווצר מצב על עובדים זרים המועסקים בישראל.
*כפל מס כלכלי: כפל מס בו שתי רשויות מס מטילות מס על שני נישומים שונים בקשר לאותה הכנסה. הכוונה היא בדרך כלל למיסוי הדו שלבי הנהוג בתאגידים (כמו חברה). בשיטת המיסוי הדו שלבית, ממוסה הכנסת החברה בשני שלבים: בשלב הראשון ברמת החברה (למשל בישראל: מס החברות) ובשלב השני כאשר רווחי החברה מחולקים לבעלי המניות (דיבידנד). כאשר מתרחש אירוע מס המערב שתי רשויות מס, עלולה אחת הרשויות (או שתיהן) לטפל בכל שלב באופן שאינו מתחשב בשלב האחר וכך לגרום לכפל מס. דוגמה נפוצה נוספת לכפל מס כלכלי היא מיסוי העברה בין דורית - מס עזבון, מס ירושה ומס מתנות. גם מס זה מוטל על הון שלמעשה כבר מוסה. 
 
== אמנה למניעת כפל מס ==

אמנה למניעת כפל-מס היא הסכם מדינות המשקף את הסכמתן, בין היתר, בדבר חלוקת זכויות המיסוי לגבי סוגים שונים של הכנסה.
המטרה המוצהרת של אמנה למניעת כפל מס היא לגרום לכך שנישומים לא ישלמו כפל מס על אותה הכנסה. בסיטואציה של עסקאות בינלאומיות, עלול להיווצר מצב של כפל-מס, אם יותר ממדינה אחת תממש את זכותה להטיל מס על אותה ההכנסה מכוח זיקתה לאותה הכנסה. מדובר למעשה באמצעי שיתוף פעולה מובהק בתחום המס בין מדינות המקבל משמעות מיוחדת בעידן של גלובליזציה ופריסה גלובלית של עסקים.

ישראל חתמה על אמנות למניעת כפל מס עם מדינות רבות, אשר מסדירות את חלוקת "עוגת" המס בין שתי המדינות, בהתייחס למיסים החלים באותה המדינה. לדוגמה, האמנות עליהן חתומה ישראל לא מתייחסות למיסים אשר אינם חלים בישראל, כמו מס עיזבון, מס ירושה, מס מתנות, מס בולים וכו'. 

יש מקרים בהם הדין הפנימי מעניק פטור ממס באחת המדינות המתקשרות, וכך נוצר מצב שהמס משולם רק למדינה אחת. לדוגמה - דיבידנד אשר משולם לתושב ישראל אשר מחזיק חברה בקפריסין - הדין הפנימי בקפריסין לא מחייב מס דיבידנד, אבל בישראל - הנישום ישלם מס דיבידנד כתוצאה מהיותו תושב ישראל. 

יש מקרים שבהם האמנה מעניקה זכות מיסוי בלעדית לאחת המדינות המתקשרות. לדוגמה - באמנה בין ישראל ליוון יש זכות מיסוי בלעדית למדינת המצאות הנדל"ן, כך שבמקרה שביוון המכירה פטורה (רוב המקרים) - גם בישראל לא ישולם מס. כך גם האמנה בין ישראל לצרפת בנושא מיסוי שוטף מהכנסות שנובעות ממקרקעין. 

חלק מהנושאים הנוספים החשובים ביותר הנדונים באמנות המס הם סוגיית קביעת התושבות, וחילופי מידע בין רשויות מס אשר מאפשרים לרשויות מס לחלוק מידע לגבי נישומים אשר להם זיקה לשתי המדינות. 

==כפל מס פנים-מדיני==
במקרים מסוימים ייתכן מצב של כפל מס אפילו בתחומה של אותה המדינה, כאשר לנפות או למחוזות של המדינה יש סמכות מיסוי עצמאית. בארצות הברית למשל לכל אדם יכולה להיות כתובת אחת בלבד, אך לאחר מותו מספר מדינות יכולות לטעון שהוא התגורר בתחומן ולדרוש מס על נכסיו לצורך מס עזבון. כפל מס מסוג זה מתאפשר על ידי בתי המשפט במדינה כל עוד אין חוק המסדיר את המיסוי ושסך המיסים המוטלים על הנכס לא עולים על 100% מערכו. דוגמה נוספת בהקשר זה היא שווייץ, אשר מחולקת לקנטונים אשר להם מס קנטונלי נפרד בנוסף למס הפדרלי.

==ראו גם==
* תחרות מס
* תכנון מס
* הטבת מס
==קישורים חיצוניים==

* [https://www.gov.il/he/departments/legalInfo/double-tax-prevention-agreements אמנות למניעת כפל מס], באתר של משרד האוצר
* 

קטגוריה:מס הכנסה
קטגוריה:מיסוי בין-לאומי